b'\n_START_ARTICLE_\nV\xc3\xa6rnes garnison\n_START_PARAGRAPH_\nV\xc3\xa6rnes garnison er en milit\xc3\xa6r garnison i Stj\xc3\xb8rdal, rett ved siden av Trondheim lufthavn, V\xc3\xa6rnes. Omr\xc3\xa5det har v\xc3\xa6rt brukt av Forsvaret siden 1800-tallet, og het tidligere V\xc3\xa6rnes flystasjon. _NEWLINE_V\xc3\xa6rnes garnison er base for Heimevernets distrikt HV-12 og Vertslandst\xc3\xb8ttebataljonen. V\xc3\xa6rnes blir ogs\xc3\xa5 fremtidig base for Luftforsvarets skolesenter med Luftforsvarets befalsskole, Luftforsvarets tekniske skole og avdeling for teknologibasert l\xc3\xa6ring.\n_START_SECTION_\nAvdelinger\n_START_PARAGRAPH_\nGarnisonen huser i dag Tr\xc3\xb8ndelag Heimevernsdistrikt 12 (HV12), Vertsland St\xc3\xb8ttebataljon nr. 1 (FLO), samt forh\xc3\xa5ndslagre for materiell for NATO. En styrke fra United States Marine Corps (USMC) har ogs\xc3\xa5 tilhold i garnisonen.   _NEWLINE_Leiren har tidligere huset blant annet Heimevernets Utdanningssenter V\xc3\xa6rnes, Luftforsvarets skolesenter V\xc3\xa6rnes, Luftforsvarets flygeskole (1952\xe2\x80\x932002), Luftkommando Tr\xc3\xb8ndelag, 332-skvadronen (1945\xe2\x80\x931946), 337 skvadron (1953\xe2\x80\x931954) samt H\xc3\xa6rens flyv\xc3\xa5pen ved Nordenfjeldske flyveavdeling (etablert 1919) som skiftet navn til Tr\xc3\xb8ndelag flygeavdeling i 1930.\n_START_SECTION_\nHistorie\n_START_PARAGRAPH_\nMilit\xc3\xa6raktiviteten p\xc3\xa5 V\xc3\xa6rnes startet i 1887 da h\xc3\xa6ren kj\xc3\xb8pte V\xc3\xa6rnes G\xc3\xa5rd og konverterte den til en milit\xc3\xa6rforlegning. Den 26. mars 1914 lettet det f\xc3\xb8rste flyet, en milit\xc3\xa6r Maurice Farman MF-7 \xc2\xabLonghorn\xc2\xbb med navnet \xc2\xabOlav Tryggvess\xc3\xb8n\xc2\xbb. De f\xc3\xb8rste tre permanente flyene ble stasjonert her i 1919, i 1920 ble den f\xc3\xb8rste hangaren bygd, og i 1922 ble radioutstyr installert._NEWLINE_Under andre verdenskrig okkuperte den tyske invasjonsstyrken V\xc3\xa6rnes den 10. april 1940 under liten motstand. De tyske styrkene organiserte, ved hjelp av lokale myndigheter og norsk mannskap, umiddelbart arbeidene med \xc3\xa5 utbedre flyplassen, og innen noen f\xc3\xa5 uker hadde de bygd en ny rullebane til bruk i felttoget i Nord-Norge. Innen 1942 hadde de konstruert tre betongrullebaner, den lengste var 1\xc2\xa0620 meter, i tillegg til flere hangarer, bunkere og luftvernstillinger, totalt mer enn 100 bygninger. Et tyvetalls f\xc3\xb8rkristne gravhauger ble fjernet for \xc3\xa5 gi plass til utvidelsene. P\xc3\xa5 det meste var det stasjonert 2\xc2\xa0000 tyske soldater og 2\xc2\xa0000 norske arbeidere p\xc3\xa5 V\xc3\xa6rnes under andre verdenskrig. _NEWLINE_Etter at tyskerne kapitulerte 8. mai 1945 ble flyplassen f\xc3\xb8rst overtatt av Royal Air Force og deretter av det norske Luftforsvaret. Flere skadroner, deriblant 332, 331 og 337, var stasjonert p\xc3\xa5 V\xc3\xa6rnes i etterkrigs\xc3\xa5rene. I 1952 ble Luftforsvarets flygeskole flyttet til V\xc3\xa6rnes. I 1954, da \xc3\x98rland hovedflystasjon var ferdig, ble mesteparten av Luftforsvarets aktivitet flyttet dit._NEWLINE_I 2017 ble det laget en pr\xc3\xb8veordning med rotasjonsbasert \xc3\xb8ving og trening i Norge for om lag 330 amerikanske marinesoldater fra United States Marine Corps (USMC). Denne ordningen er en bilateral avtale mellom Norge og USA. Den ble i juni 2017 forlenget til \xc3\xa5 vare ut 2018.'